โบรกฯมอง SET แกว่งไซด์เวย์ตามภูมิภาค จับตา STGT เทรดวันแรก คาดหนุนวอลุ่มตลาด
โบรกฯมอง SET แกว่งไซด์เวย์ตามภูมิภาค จับตา STGT เทรดวันแรก คาดหนุนวอลุ่มตลาด
2 ก.ค. 2563

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะแกว่งไซด์เวย์ตามตลาดหุ้นในภูมิภาคเอเชียที่เช้านี้ต่างแกว่งไซด์เวย์กัน หลังสหรัฐฯมีความคืบหน้าของยาต้านไวรัสโควิด-19 ที่นำมาทดลองใช้กับคนแล้วได้ผลดี แต่ยังไม่ได้มีการผลิตเป็นวัคซีน ทำให้ตลาดหุ้นสหรัฐฯปรับตัวดีขึ้นบ้าง
นอกจากนี้ราคาน้ำมันก็รีบาวด์หลังสต็อกน้ำมันในสหรัฐฯต่ำกว่าที่ตลาดคาดไว้ และตัวเลขการจ้างงานภาคเอกชนของสหรัฐฯก็เพิ่มขึ้นได้ดีกว่าตลาดคาดไว้ด้วย ส่วนเรื่องรายงานการประชุมธนาคารกลางสหรัฐ (เฟด)กรรมการเฟดส่วนใหญ่มีความเห็นตรงกันว่า เฟดควรจะมีคำอธิบายที่ชัดเจนมากขึ้นให้กับตลาดการเงิน เกี่ยวกับแนวทางในการกำหนดอัตราดอกเบี้ยนโยบาย
สำหรับบ้านเราตอนนี้ก็ยังไม่มีประเด็นใหม่เข้ามา แต่ก็ยังรอดูว่าจะมีมาตรการภาครัฐฯออกมาเพิ่มอีกหรือไม่ อย่างมาตรการช็อปช่วยชาติ จะมีหรือไม่ และก็ให้รอดูการทยอยประกาศผลประกอบการของบริษัทจดทะเบียนงวดไตรมาส 2/63 ซึ่งก็เริ่มที่กลุ่มแบงก์ก่อน โดยฝ่ายวิจัยก็คาดว่าผลประกอบการกลุ่มแบงก์จะปรับตัวลง 27% จากช่วงเดียวกันของปีก่อน ทำให้อาจมีการปรับฐานก่อน พร้อมให้จับตาหุ้นเข้าใหม่ บมจ.ศรีตรังโกลฟส์ (ประเทศไทย) (STGT) ที่จะเทรดวันนี้วันแรก น่าจะช่วยเพิ่มวอลุ่มให้กับตลาดได้
พร้อมให้แนวรับ 1,333 จุด ส่วนแนวต้าน 1,360 จุด